Xi har tatt i bruk et nytt våpen. Nå er det dukket opp i Norge.
To store avsløringer viser omfanget av Kinas cyberoperasjoner i utlandet. – Trusselen fra Kina mot Norge vil øke i tiden fremover, advarer PST. «Romeo Beckham bekrefter brudd.» «Venstre ber om mer og bedre Ukraina-hjelp.» «Fanget i flammehavet i to timer.» Ved første øyekast virker nettsiden vikingun.org som et helt vanlig nyhetsnettsted. En miks av hendelser, kjendisstoff og meninger.  Men dette er ikke en vanlig nettside. Den er en del av et omfattende nettverk av falske nyhetsnettsteder med utspring i Kina. Minst 123 nettsider som dette er laget for å rette seg mot lesere i 30 land i Europa, Asia og Latin-Amerika, ifølge en ny rapport fra canadiske Citizenlab. Organisasjonen er basert ved Toronto-universitetet og er kjent for sin forskning på cybersikkerhet. De omtaler dette nettverket av falske nyhetsnettsider som «Paperwall». – Alle disse nettsidene sprer Beijing-vennlig desinformasjon iblandet kommersielle pressemeldinger, konkluderer rapporten. En skjult hensikt Det er uklart når den «norske» nettsiden ble opprettet. Første gang den dukker opp i internettarkivet kjent som Wayback Machine, er i september 2023. Siden den gang er det publisert flere hundre artikler på siden. De fleste utgir seg for å være helt uskyldige nyhetsmeldinger som er ulovlig kopiert fra legitime nyhetskilder. Men vikingun.org og de andre kinesiske nettsidene har en skjult hensikt. Det sier Eskil Grendahl Sivertsen. Han er spesialrådgiver ved Forsvarets forskningsinstitutt (FFI) og har kognitiv krigføring og påvirkningsoperasjoner som spesialfelt. Nylig ble han kåret til Årets forskningsformidler.  – Paperwall kan være et nettverk for å plante informasjon, sier han. Formålet med dette nettverket, forklarer han, kan være å lage saker som deretter spres videre til sosiale medier og andre nettsteder. Med tiden blir det vanskelig å finne opphavet til den opprinnelige saken. Han legger til at dette er en strategi Russland allerede har brukt i flere år.  I fjor avdekket FFI et globalt nettverk av 431 falske nettaviser på 30 språk, hvorav 14 var norske. Det er ikke kjent hvem som står bak. Hva med den «norske» nettsiden?  Trolig følger kinesiske myndigheter fire spor i desinformasjonskampanjen sin, sier Grendahl Sivertsen: Disse operasjonene har utviklet seg ganske mye de siste årene, sier han.  Foreløpig er det lite på den «norske» nettsiden som gir inntrykk av at den inneholder kinesisk propaganda eller desinformasjon. Men det kan være fordi den er på et tidlig stadium, mener Grendahl Sivertsen. «Paperwall»-nettverket er bare en del av en stadig mer omfattende kinesisk strategi for å påvirke folk i utlandet – altså deg og meg.  I tillegg til de falske nettsidene driver kinesiske operatører et stort nettverk av falske profiler på sosiale medier. Denne kampanjen er kjent som «Spamouflage» og har pågått i hvert fall siden 2017.  PST er godt kjent med utviklingen. Det sier Atle Tangen. Han er avsnittsleder ved kontraetterretningsavdelingen til Politiets sikkerhetstjeneste (PST). – Kina er en betydelig trusselaktør i det digitale domenet, sier han, og legger til at denne trusselen kommer til å bli stadig større i tiden som kommer. Tangen omtaler «Paperwall»-nettverket som et godt eksempel på forsøk på skjult kinesisk propaganda, og at kunstig intelligens vil gjøre det stadig lettere å spre denne typen innhold – også på norsk. – Det må vi i Norge være forberedt på. Avslørte hacking Kinas leder Xi Jinping har trolig bygget opp et av verdens største apparater for å spre desinformasjon.  Hvert år bruker den kinesiske staten flere titall milliarder kroner på disse kampanjene, skriver det amerikanske utenriksdepartementet i en fersk rapport. Bare i fjor fjernet Meta, som eier Facebook, fem kinesiske nettverk som spredte falsk informasjon. Økningen av kinesiske aktører er den største endringen i det globale trusselbildet på nett de siste årene, ifølge selskapet. Den kinesiske staten driver i tillegg et omfattende nettverk av hackere som spionerer på og trakasserer folk utenfor Kina. Det går frem av en stor lekkasje som ble offentliggjort på nettstedet Githubi forrige uke. – Dette materialet viser tydelig det voldsomme volumet av kinesiske cyberangrep verden over. Norske aktører må i årene fremover regne med å bli utsatt for både direkte og indirekte trusler fra kinesiske etterretningsaktører, sier Atle Tangen ved PST.
Kinas cyberoperasjoner i utlandet øker, advarer PST.  De bruker falske nyhetssider for å spre desinformasjon og propaganda, blant annet i Norge.  Stor lekkasje avslører nettverk av kinesiske hackere.